Ego Henricus officialis Tornodorum. Notum facio tam presentibus quam futuris quod vir nobilis Hugo de Byssi dedit Deo et ecclesie Quinciacensi pro remedio anime sue et uxoris sue B. apud Quinciacum sepulte, Hugonem filium Lamberti quondam maioris de Byssi cum omnibus rebus suis et filiis si quos genuerit in puram et perpetuam elemosinam. Dedit etiam eidem ecclesie unum sextarium bladi medietatem frumenti et medietatem ordei qui ei apud grangiam de Marcauges annuatim solvebatur. Donavit quoque dicte ecclesie fratribus pasturas de Cones et des Cumigney ad usum animalium et pecorum suorum. Quod si alicui aliquod dampnum fecerint solo capitali restituto illi cui dampnum illatum fuerit aliam emendationem non exsolvent. Hec omnia laudavit et concessit Willermus dicti H. filius et filia Aanor. Quod ut ratum et inconcussum in perpetuum permaneat rogatu ipsius H. presens scriptum sigilli mei appensione munivi. Actum anno gratie millesimo ducentesimo vicesimo quinto.